钦定古今图书集成/明伦汇编/官常典/第734卷 > 周镗 谢一鲁
## 钦定古今图书集成/明伦汇编/官常典/第734卷 > 周镗 谢一鲁

按《元史忠义传》：“镗字以声，浏阳州人。笃学，通《春秋》。登
泰定四年进士第，授衡阳县丞，再调大冶县尹。县有
豪民，持官府短长，号为难治，镗状若尫懦，而毅然有
威不可犯，抑豪强，惠穷民，治行遂为诸县最。累迁国
子助教。会修《功臣列传》，擢翰林国史编修官，乃出为
四川行省儒学提举，便道还家。无何，盗起湖南北郡”
县皆陷，浏阳无城守。盗至，民皆惊窜。镗告其兄弟使
远引，自谓：“我受国恩，脱不幸必死，毋为相累也。”贼至，
得镗，欲推以为主，镗唯瞠目厉声大骂。贼知其不可
屈，乃杀之。镗同时有谢一鲁，字至道者，亦浏阳人，至
元乙亥乡贡进士，尝为石林书院山长。贼陷潭州，一
鲁奉亲匿岩谷中。官兵复郡邑，亡者稍归，乃还理故
业。俄而贼复至，生缚一鲁，一鲁骂贼甚厉，举家咸遇
害。